सुंदरनगर (नितेश):हिमाचल प्रदेश में निजी बस ऑप्रेटर यूनियन की हड़ताल दूसरे दिन भी जारी रही। 2 दिनों में बस ऑप्रेटरों को 2 करोड़ के तकरीबन नुकसान होने का आकलन लगाया गया है। वहीं 4000 के करीब निजी बसों के पहिए जाम रहे। इस अवसर पर यूनियन के राज्य कार्यकारिणी के सदस्यों और पदाधिकारियों ने मंगलवार के दिन शाम के समय लोक निर्माण विभाग विश्राम गृह सुंदरनगर परिसर में एकत्रित हुए और अपनी मांगों को लेकर जोरदार नारेबाजी की। बस ऑप्रेटर यूनियन के प्रदेश अध्यक्ष राजेश पराशर का कहना है कि अगर प्रदेश सरकार निजी बस ऑप्रेटरों की मांगों को अनसुना करती है तो निजी बस ऑप्रेटरों ने अनिश्चितकालीन हड़ताल पर जाने का मन बना लिया है और अगर कोई भी अनहोनी निजी बस ऑप्रेटरों के साथ घटित होती है तो इसके लिए प्रदेश सरकार जिम्मेदार होगी।